Kulmination på en topsæson for danske masters

Over de seneste 3 weekender har der været DM i mangekamp, kastemangekamp, DM i enkeltdiscipliner og DT holdfinale. Både i den første og sidste weekend blev der sat verdensrekord og det hele sluttede med en nordisk rekord.

Den blev sat af 4 gæve kvinder fra det vestlige Jylland. De løb i K70 1000m stafet på 3.47,03 en forbedring på cirka 3½ sekund fra en norsk gruppe. Ingerlise Villum var genganger fra K70 verdensrekorden på 4x200m og blev suppleret af Sonja Sieg Stigsen også fra Viborg samt Kirsten Onsberg og Karin Bønnerup fra Hvide Sande.

DT finalens verdensrekord (under godkendelse) var ikke uventet fra Rosa Pedersen, som fik lov at sætte starthøjden til 81 cm, hvorved hun efter at have klaret denne kunne springe på 86 cm (1 cm over hendes tidligere rekord), som hun klarede i første forsøg.

Sammen med hendes spydkast og længdespring bidrog det med 3819 point til Odenses samlede holdsejr (mix).

Også i tikampen på Østerbro stadion blev der sat verdensrekord. Det var dog af en svensker, Mattias Sunneborn, i klassen M50. Her forbedrede undertegnede sin danske rekord med godt 200 point til 5084p. og alle 3 danske atleter nåede at toppe den europæiske årsrangliste inden der senere indløb bedre resultater fra Polen og Frankrig.

Samtidig satte Finn Ankerstjerne danske M85 rekorder med 3697 p. i kastefemkamp og 8,12m i kuglestød i Bagsværd, hvor en god håndfuld af de danske kastere understregede, at de hører til i den internationale masterelite.

Ved DM Master i Ballerup satte Steven Toy fra Esbjerg DR i 400m M65 med 62,61s.

Ved de 4 stævner er der naturligvis sat tonsvis af PR og kilovis af klubrekorder, men nok så vigtigt er den rigtig gode stemning, når masters fra hele landet mødes.

Gang på gang oplever, man gode råd og erfaringsudveksling samt naturligvis hyggesnak mellem deltagerne - også på tværs af discipliner og aldersgrupper.

Jørgen Randløv Madsen   
2639 1526